Dar mare-se eo e kejas Jul Gros gant Marie Coadalan, ur gamaladez kozh da v/Michela. «Ur gaoz plijus a oa ha plijus e oa kaozeal ganti» a lavare-eñ. Un intañvez pinvidik a oa honnezh, ar pezh a roe tro dezhi da lenn  kalz ha da gaout un toullad mat a levrioù. Bet desket ganti lenn al latin hag ar brezhoneg e leandi Plouilio, e teue da welet Michela ha Jul da lenn dezhe Kroaz ar Vretoned, lodenn vrezhonek La Croix des Côtes-du-Nord, kaset da benn gant Frañsez Vallée. Yves-Marie Durand, person Tredrez, a zeskas dezhañ diazezoù ar brezhoneg lennegel en ul lakaat anezhañ da lenn ar chazetennoù. Bras eo e levezon war Jul ar Gros ; e gendrechiñ a ra da zerchel gant e studioù. Bez ez eo e dud savet a-du gant ar beleg-se  kement ha ma tivizont lakaat o mab da zont da Bariz da heuliañ kentelioù Turgot. Hag-eñ o a-baouez treuziñ dorioù ar skol e veze sellet outañ gant daoulagad dispourbellet, e-giz ma vije bet ur pezh kurius. Graet e voe bet goap outañ gant ar skolaer, a-zivoud e orinoù. Krediñ a reas hopal dur mignon dezhañ : «Tu vois le ptit là-bas dans lcoin, il vient du fin fond des Côtes-du-Nord!». Ne voe ket kement-se evit digalonekaat an tregeriad birvidik ma oa, dre ma teuas brav gantañ da choude, dreist-holl evit ar  pezh a sell ouzh ar yezhoù estren. Lakaat a reas ar berzh-se war gont an divyezhegezh brezhoneg-galleg. Fier-ruz ha laouen e voe e dad evitañ, dre ma soñje e oa ar saozneg ur yezh evit an dazont.